הכנסת השבע-עשרה

הצעת חוק של חבר הכנסת	אבשלום וילן	
		פ/3962/17
הצעת חוק הגנת הצרכן (תיקון – איסור פרסום מחירים שלא ניתן לשלמם במעות שבמחזור), התשס"ח–2008 
תיקון סעיף 17ד	1.	בחוק הגנת הצרכן, התשמ"א–1981, בסעיף 17ד, האמור בו יסומן "(א)" ואחריו יבוא:  	
		"(ב) לא יפרסם עוסק, ולא ינקוב, במפורש או במשתמע,  מחיר של טובין או של שירות המוצע לצרכן, אלא בהילך חוקי שניתן לשלם בו במזומן בהתאם לחוק מטבע השקל החדש, התשמ"ה–1985, ולא יפרסם או ינקוב בשטר כסף או במעות שבוטלו."	
דברי הסבר
המצב המשפטי הקיים היום, יוצר מצב בו הצרכן משלם גם את המטבע שאין באפשרות היצרן לתת לו כסכום עודף. כך, נקיבת מחירים באגורות בודדות (כמו 3.99) לא מאפשרת קבלת עודף, שכן לא קיים  מטבע של אגורה. 
המטרה בהצעת חוק זו היא ליצור מצב בו הצרכן ישלם את הסכום המדויק על המוצרים שרכש ויוכל לקבל החזר על מלוא הסכום לו זכאי. לפי הצעה זו, לא ינקוב אדם במחיר שאינו מאפשר קבלת עודף במטבע ישראלי.    
הצעת חוק דומה בעיקרה הונחה על שולחן הכנסת השש-עשרה על-ידי חבר הכנסת אהוד רצאבי וקבוצת חברי-כנסת (פ/407).
הצעת חוק דומה בעיקרה הונחה על שולחן הכנסת השבע-עשרה על ידי חבר הכנסת אבשלום וילן (פ/1419/17) והוסרה מסדר יומה של הכנסת ביום כ"ה בתמוז התשס"ז (11 ביולי 2007). הצעות חוק דומות בעיקרן הונחו על שולחן הכנסת השבע-עשרה על ידי חברת הכנסת אורית נוקד (פ/2834/17) ועל ידי חבר הכנסת אבשלום וילן (פ/2994/17). 

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ה בתמוז התשס"ח – 28.7.08